9.3.2023
FI
Euroopan unionin virallinen lehti
L 71/1
II (Muut kuin lainsäätämisjärjestyksessä hyväksyttävät säädökset)
ASETUKSET KOMISSION DELEGOITU ASETUS (EU) 2023/511, annettu 24 päivänä marraskuuta 2022, Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla yhteistä sijoitustoimintaa harjoittavien yritysten riskipainotettujen vastuuerien yhteismäärän laskemiseksi sijoitusvaltuutukseen perustuvan lähestymistavan mukaisesti (ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen, ottaa huomioon luottolaitosten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 132 a artiklan 4 kohdan kolmannen alakohdan, sekä katsoo seuraavaa: (1)
Jotta voidaan välttää pääomavaatimusten perusteeton vaihtelu laitosten välillä ja mahdollistaa sijoitusvaltuutukseen perustuvan lähestymistavan käyttö silloin kun tietoja ei ole saatavilla riittävästi, on tarpeen täsmentää menetelmä, jota käytetään yhteistä sijoitustoimintaa harjoittavan yrityksen riskipainotettujen vastuuerien yhteismäärän laskemiseksi sijoitusvaltuutukseen perustuvan lähestymistavan mukaisesti silloin, kun riskipainotettujen vastuuerien yhteismäärää ei voida laskea puuttuvien syöttötietojen vuoksi.
(2)
Jos yhteistä sijoitustoimintaa harjoittava yritys toteuttaa johdannaistransaktioita ja johdannaisten kohde-etuudet tai johdannaispositioiden taustalla olevat riskit eivät ole tiedossa, laitokset eivät voi määrittää tällaisten positioiden jälleenhankinta-arvoa eivätkä sen vuoksi myöskään niiden vastuuarvoa.
Tällöin laitosten tulisi perustaa laskelmansa johdannaisposition nimellismäärään, joka on yleensä tiedossa ja joka olisi paras indikaattori position koosta ja tarjoaisi tämän vuoksi likimääräisen arvion vastuuarvosta.
(3)
Jos yhteistä sijoitustoimintaa harjoittavan yrityksen sijoitusvaltuutuksessa ei suljeta pois johdannaissopimusten tekemistä mutta sijoitusvaltuutus ei sisällä riittävästi tietoja sen määrittämiseksi, onko kohde-etuus tase-eriin tai taseen ulkopuolisiin eriin sisältyvä vastuu, ei voida sulkea pois tällaisen vastuun syntymisen mahdollisuutta.
Sen vuoksi on tarpeen sisällyttää kyseinen vastuu sijoitustoimintaa harjoittavan yrityksen riskipainotettujen vastuuerien yhteismäärän laskentaan.
(4)
Jos sijoitusvaltuutuksessa ei anneta riittävästi tietoa tällaisen position vastuuarvosta, ei voida sulkea pois sitä, että vastuuarvo on johdannaisposition koko nimellismäärä.
(5)
Jos sijoitusvaltuutuksessa ei täsmennetä johdannaisposition nimellismäärää, kyseinen määrä olisi riittävän varovaisen lähestymistavan varmistamiseksi johdettava sijoitusvaltuutuksen nojalla sallitusta johdannaisten enimmäisnimellismäärästä.
(1) EUVL L 176, 27.6.2013, s. 1.